D. Lipšic, podpredseda vlády a minister spravodlivosti SR: (2003-10-28):
Z. Martináková, podpredsedníčka NR SR: Ďakujem, pán minister. Dávam slovo spravodajcovi z ústavnoprávneho výboru, pánovi predsedovi ústavnoprávneho výboru Jánovi Drgoncovi. Prosím, pán poslanec, aby ste informovali Národnú radu o výsledku rokovania výborov o tomto návrhu zákona, aby ste odôvodnili návrh a stanovisko gestorského výboru. J. Drgonec, poslanec: Ústavnoprávny výbor ako gestorský výbor k vládnemu návrhu zákona o Justičnej akadémii a o zmene a doplnení niektorých zákonov podáva Národnej rade Slovenskej republiky podľa § 79 ods. 1 zákona č. 350/1996 o rokovacom poriadku spoločnú správu výborov Národnej rady Slovenskej republiky. Národná rada Slovenskej republiky uznesením zo 16. septembra 2003 č. 441 pridelila vládny návrh zákona o Justičnej akadémii a o zmene a doplnení niektorých zákonov, tlač 343, na prerokovanie výborom: ústavnoprávnemu výboru, výboru pre obranu a bezpečnosť a napokon výboru pre vzdelanie, vedu, šport a mládež, kultúru a médiá. Výbory prerokovali predmetný vládny návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona. Súdna rada Slovenskej republiky na zasadnutí 30. septembra 2003 zaujala k návrhu zákona stanovisko podľa § 4 ods. 1 písm. f) zákona č. 185/2002 Z. z. o Súdnej rade v Slovenskej republike a o zmene a doplnení niektorých zákonov. Vo svojom vyjadrení vzniesla proti návrhu určité výhrady. V súvislosti s tým navrhla pozmeňujúce návrhy, ktoré boli v ústavnoprávnom výbore akceptované a sú súčasťou spoločnej správy. V zásade úpravu neodmietla. Vládny návrh zákona o Justičnej akadémii a o zmene a doplnenie niektorých zákonov odporúčali Národnej rade Slovenskej republiky schváliť, po prvé Ústavnoprávny výbor Národnej rady uznesením č. 269 zo 7. októbra 2003 a uznesením č. 269a zo 16. októbra 2003, po druhé Výbor Národnej rady Slovenskej republiky pre obranu a bezpečnosť uznesením č. 129 z 9. októbra 2003 a po tretie Výbor Národnej rady Slovenskej republiky pre vzdelanie, vedu, šport a mládež, kultúru a médiá uznesením č. 121 zo 7. októbra 2003. Z uznesení výborov Národnej rady Slovenskej republiky vyplynuli pozmeňujúce a doplňujúce návrhy, kde osobitne upozorňujem na bod 11 spoločnej správy, pretože tam došlo k pisárskej chybe. V § 7 sa písm. d) vypúšťa a písm. f) znie: „f) zabezpečuje obsahovú náplň vzdelávania sudcov a prokurátorov určenú Súdnou radou, ktorú premieta do ročných študijných plánov akadémie...“ Je to text, ktorý máte pred sebou. Chýbajú tam slová: „po dohode s ministrom spravodlivosti Slovenskej republiky.“ V tomto prípade ide o stav, ktorý už je daný platnou právnou úpravou, teda § 4 ods. 2 písm. f) zákona o Súdnej rade. Gestorský výbor odporúča hlasovať o pozmeňujúcich a doplňujúcich návrhoch takto: a) spoločne o bodoch 1, 2, 3, 4, 6, 7, 8, 9, 10, 11 s tým doplnením, ktoré som pred chvíľou prečítal. 12, 13, 14, 15 a 16 s návrhom gestorského výboru schváliť a b) osobitne hlasovať o bode 5 s návrhom gestorského výboru neschváliť. Gestorský výbor na základe stanovísk výborov k vládnemu návrhu zákona o Justičnej akadémii a o zmene a doplnení niektorých zákonov, tlač 343, vyjadrených v uzneseniach uvedených pod bodom IV tejto správy a stanovísk poslancov gestorského výboru vyjadrených v rozprave k tomuto návrhu zákona podľa § 79 ods. 4 písm. f) a podľa § 83 zákona o rokovacom poriadku odporúča Národnej rade Slovenskej republiky vládny návrh zákona o Justičnej akadémii a o zmene a doplnení niektorých zákonov, tlač 343, schváliť v znení schválených pozmeňujúcich a doplňujúcich návrhov uvedených v tejto správe a prednesených v rozprave. Spoločná správa výborov Národnej rady Slovenskej republiky o prerokovaní vládneho návrhu zákona o Justičnej akadémii bola schválená uznesením Ústavnoprávneho výboru Národnej rady Slovenskej republiky zo 16. októbra 2003 č. 286. Pani predsedajúca, otvorte, prosím, rozpravu. Z. Martináková, podpredsedníčka NR SR: Ďakujem, pán poslanec. Otváram rozpravu. Mám jednu písomnú prihlášku do rozpravy, pán poslanec Madej.